CELEX: 32018D0994
Language: da
Date: 2018-07-13 00:00:00
Title: Rådets afgørelse (EU, Euratom) 2018/994 af 13. juli 2018 om ændring af akten om almindelige direkte valg af medlemmerne af Europa-Parlamentet knyttet til Rådets afgørelse 76/787/EKSF, EØF, Euratom af 20. september 1976

16.7.2018   
               
               
                  DA
               
               
                  Den Europæiske Unions Tidende
               
               
                  L 178/1
               
            RÅDETS AFGØRELSE (EU, Euratom) 2018/994
      af 13. juli 2018
      om ændring af akten om almindelige direkte valg af medlemmerne af Europa-Parlamentet knyttet til Rådets afgørelse 76/787/EKSF, EØF, Euratom af 20. september 1976
      RÅDET FOR DEN EUROPÆISKE UNION HAR —
      under henvisning til traktaten om Den Europæiske Unions funktionsmåde, særlig artikel 223, stk. 1,
      under henvisning til traktaten om oprettelse af Det Europæiske Atomenergifællesskab, særlig artikel 106A, stk. 1,
      under henvisning til forslag fra Europa-Parlamentet,
      efter fremsendelse af udkast til lovgivningsmæssig retsakt til de nationale parlamenter,
      under henvisning til godkendelse fra Europa-Parlamentet (1),
      efter en særlig lovgivningsprocedure, og
      ud fra følgende betragtninger:
      
                  (1)
               
               
                  Akten om almindelige direkte valg af medlemmerne af Europa-Parlamentet (2) (»valgakten«) knyttet til Rådets afgørelse 76/787/EKSF, EØF, Euratom (3) trådte i kraft den 1. juli 1978 og blev efterfølgende ændret ved Rådets afgørelse 2002/772/EF, Euratom (4).
               
            
                  (2)
               
               
                  Der skal foretages en række ændringer af valgakten.
               
            
                  (3)
               
               
                  Som følge af Lissabontraktatens ikrafttræden den 1. december 2009 skal Rådet fastsætte de bestemmelser, der er nødvendige for, at Europa-Parlamentets medlemmer kan vælges ved almindelige direkte valg efter en særlig lovgivningsprocedure.
               
            
                  (4)
               
               
                  Gennemsigtighed i valgprocessen og adgang til pålidelige oplysninger er vigtig for at øge den europæiske politiske bevidsthed og for at sikre en solid valgdeltagelse, og det er ønskeligt, at unionsborgere i god tid inden valg til Europa-Parlamentet informeres om de kandidater, der opstiller til disse valg, og om de nationale politiske partiers tilhørsforhold til et europæisk politisk parti.
               
            
                  (5)
               
               
                  For at fremme valgdeltagelsen ved valg til Europa-Parlamentet og for fuldt ud at udnytte de muligheder, som den teknologiske udvikling tilbyder, kan medlemsstaterne give mulighed for blandt andet forhåndsafstemning, brevstemmeafgivning, elektronisk stemmeafgivning og stemmeafgivning via internettet, samtidig med at navnlig resultatets pålidelighed, stemmehemmeligheden og beskyttelse af personoplysninger i overensstemmelse med gældende EU-ret sikres.
               
            
                  (6)
               
               
                  Unionsborgere har ret til at deltage i Unionens demokratiske liv, navnlig ved at stemme eller opstille som kandidater ved valg til Europa-Parlamentet.
               
            
                  (7)
               
               
                  Medlemsstaterne opfordres til at træffe de nødvendige foranstaltninger for at give de af deres borgere, der bor i tredjelande, mulighed for at stemme ved valg til Europa-Parlamentet.
               
            
                  (8)
               
               
                  Valgakten bør derfor ændres i overensstemmelse hermed —
               
            VEDTAGET DENNE AFGØRELSE:
      Artikel 1
      I valgakten foretages følgende ændringer:
      
                  1)
               
               
                  Artikel 1 affattes således:
                  »Artikel 1
                  1.   I samtlige medlemsstater vælges medlemmerne af Europa-Parlamentet som repræsentanter for unionsborgerne efter forholdstalsmetoden ved listevalg eller en metode med overførsel af overskydende stemmer.
                  2.   Medlemsstaterne kan tillade præferencelistevalg i overensstemmelse med procedurer, som de fastsætter.
                  3.   Valgene er almindelige, direkte, frie og hemmelige.«
               
            
                  2)
               
               
                  Artikel 3 affattes således:
                  »Artikel 3
                  1.   Medlemsstaterne kan fastsætte en spærregrænse for tildeling af pladser. Denne spærregrænse må på nationalt plan højst udgøre 5 % af de gyldige afgivne stemmer.
                  2.   De medlemsstater, der anvender listevalg, fastsætter en spærregrænse for tildeling af pladser til valgkredse, som omfatter mere end 35 pladser. Denne tærskel må ikke udgøre mindre end 2 % og må højst udgøre 5 % af de gyldige afgivne stemmer i den pågældende valgkreds, herunder i medlemsstater der udgør én valgkreds.
                  3.   Medlemsstaterne træffer de nødvendige foranstaltninger til at efterkomme de forpligtelser, der er fastsat i stk. 2, senest i god tid inden det valg til Europa-Parlamentet, der følger det første valg, som finder sted efter ikrafttrædelsen af afgørelse (EU, Euratom) 2018/994 (*1).
                  
                     (*1)  Rådets afgørelse (EU, Euratom) 2018/994 af 13. juli 2018 om ændring af akten om almindelige direkte valg af medlemmerne af Europa-Parlamentet knyttet til Rådets afgørelse 76/787/EKSF, EØF, Euratom af 20. september 1976 (EUT L 178 af 16.7.2018, s. 1).«"
                        
               
            
                  3)
               
               
                  Følgende artikler indsættes:
                  »Artikel 3a
                  Hvis nationale bestemmelser fastsætter en frist for indgivelse af kandidaturer til valget til Europa-Parlamentet, skal denne frist være på mindst tre uger før den dato, der fastsættes af den pågældende medlemsstat i overensstemmelse med artikel 10, stk. 1, for afholdelse af valget til Europa-Parlamentet.
                  Artikel 3b
                  Medlemsstaterne kan tillade, at der på stemmesedlerne angives navnet på eller logoet for det europæiske politiske parti, som det pågældende nationale politiske parti eller den pågældende individuelle kandidat er tilknyttet.«
               
            
                  4)
               
               
                  Følgende artikel indsættes:
                  »Artikel 4a
                  Medlemsstaterne kan fastsætte muligheder for forhåndsafstemning, brevstemmeafgivning, elektronisk stemmeafgivning og stemmeafgivning via internettet ved valg til Europa-Parlamentet. Når de gør det, skal de vedtage de fornødne foranstaltninger til at sikre navnlig resultatets pålidelighed, stemmehemmeligheden og beskyttelse af personoplysninger i overensstemmelse med gældende EU-ret.«
               
            
                  5)
               
               
                  Artikel 9 affattes således:
                  »Artikel 9
                  1.   Ved valg af medlemmer til Europa-Parlamentet kan ingen vælger afgive mere end én stemme.
                  2.   Medlemsstaterne træffer de nødvendige foranstaltninger til at sikre, at dobbelt stemmeafgivning ved valg til Europa-Parlamentet er underlagt sanktioner, der er effektive, står i rimeligt forhold til overtrædelsen og har afskrækkende virkning.«
               
            
                  6)
               
               
                  Følgende artikler indsættes:
                  »Artikel 9a
                  Medlemsstaterne kan i overensstemmelse med deres nationale valgprocedurer træffe de nødvendige foranstaltninger til at give de af deres statsborgere, der bor i tredjelande, stemmeret ved valg til Europa-Parlamentet.
                  Artikel 9b
                  1.   Hver medlemsstat udpeger en kontaktmyndighed, der er ansvarlig for at udveksle oplysninger om vælgere og kandidater med sine modparter i de øvrige medlemsstater.
                  2.   Uden at dette berører nationale bestemmelser om optagelse af vælgere på valglisten og indgivelse af kandidaturer, skal den myndighed, der er omhandlet i stk. 1, i overensstemmelse med gældende EU-ret om beskyttelse af personoplysninger senest seks uger før den første dag i den valgperiode, der er omhandlet i artikel 10, stk. 1, begynde at overføre de i Rådets direktiv 93/109/EF (*2) omhandlede oplysninger om unionsborgere, der i en medlemsstat, hvor de ikke er statsborgere, er optaget på valglisten eller opstiller som kandidater, til sine modparter.
                  
                     (*2)  Rådets direktiv 93/109/EF af 6. december 1993 om fastsættelse af de nærmere regler for valgret og valgbarhed ved valg til Europa-Parlamentet for unionsborgere, der har bopæl i en medlemsstat, hvor de ikke er statsborgere (EFT L 329 af 30.12.1993, s. 34).«"
                        
               
            Artikel 2
      1.   Denne afgørelse godkendes af medlemsstaterne i overensstemmelse med deres forfatningsmæssige krav. Medlemsstaterne underretter Generalsekretariatet for Rådet, når de har afsluttet de procedurer, der er nødvendige i så henseende.
      2.   Denne afgørelse træder i kraft dagen efter modtagelsen af den sidste underretning, jf. stk. 1 (5).
      
         Udfærdiget i Bruxelles, den 13. juli 2018.
         
            
               På Rådets vegne
            
            H. LÖGER
            
               Formand
            
         
      
      
         (1)  Godkendelse af 4.7.2018 (endnu ikke offentliggjort i EUT).
      
         (2)  EFT L 278 af 8.10.1976, s. 5.
      
         (3)  Rådets afgørelse 76/787/EKSF, EØF, Euratom af 20. september 1976 (EFT L 278 af 8.10.1976, s. 1).
      
         (4)  Rådets afgørelse 2002/772/EF af 25. juni 2002 og af 23. september 2002 om ændring af akt om almindelige direkte valg af repræsentanterne i Europa-Parlamentet, knyttet til afgørelse 76/787/EKSF, EØF, Euratom (EFT L 283 af 21.10.2002, s. 1).
      
         (5)  Afgørelsens ikrafttrædelsesdato offentliggøres i Den Europæiske Unions Tidende på foranledning af Generalsekretariatet for Rådet.